Neuvoston asetus (EY) N:o 2562/2001,

annettu 17 päivänä joulukuuta 2001,

Euroopan talousyhteisön ja Madagaskarin demokraattisen tasavallan hallituksen välisessä, Madagaskarin rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamista 21 päivän toukokuuta 2001 ja 20 päivän toukokuuta 2004 väliseksi ajaksi koskevan pöytäkirjan tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan yhdessä sen 300 artiklan 2 kohdan ja 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon(1),

sekä katsoo seuraavaa:

(1) Euroopan talousyhteisön ja Madagaskarin demokraattisen tasavallan hallituksen välisen, Madagaskarin rannikon edustalla harjoitettavasta kalastuksesta tehdyn sopimuksen(2) mukaisesti sopimuspuolet ovat neuvotelleet sopimukseen tehtävistä muutoksista tai lisäyksistä sopimuksen liitteenä olevan pöytäkirjan soveltamisajan päättyessä.

(2) Näiden neuvottelujen tuloksena 12 päivänä maaliskuuta 2001 parafoitiin uusi pöytäkirja, jolla vahvistetaan edellä mainitussa sopimuksessa määrätyt kalastusmahdollisuudet ja taloudellinen korvaus 21 päivän toukokuuta 2001 ja 20 päivän toukokuuta 2004 väliseksi ajaksi.

(3) Pöytäkirjassa määrätään, että sopimuksen puitteissa kalastaviin yhteisön aluksiin sovelletaan satelliittiseurantaa osapuolten yhteisellä sopimuksella määritettävien edellytysten mukaisesti. Tätä varten osapuolet ovat 17 päivänä toukokuuta 2001 vahvistaneet sopimuksen puitteissa kalastavien yhteisön alusten sijainnin satelliittiseurantaan liittyvien tietojen siirtojärjestelmää koskevat määräykset, jotka tulivat voimaan 21 päivänä toukokuuta 2001.

(4) On yhteisön edun mukaista hyväksyä tämä pöytäkirja.

(5) On aiheellista määrittää jäsenvaltioiden kalastusmahdollisuuksien jakautuminen kyseisen sopimuksen yhteydessä käytettävän kalastusmahdollisuuksien perinteisen jaon perusteella,

ON ANTANUT TÄMÄN ASETUKSEN:

1 artikla

Hyväksytään yhteisön puolesta Euroopan talousyhteisön ja Madagaskarin demokraattisen tasavallan hallituksen välisessä, Madagaskarin rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamisesta 21 päivän toukokuuta 2001 ja 20 päivän toukokuuta 2004 väliseksi ajaksi tehty pöytäkirja.

Pöytäkirjan teksti on tämän asetuksen liitteenä(3).

Alusten satelliittiseurantajärjestelmää (VMS) koskevat määräykset ovat tämän asetuksen liitteinä.

2 artikla

Pöytäkirjassa vahvistetut kalastusmahdollisuudet jaetaan jäsenvaltioiden kesken seuraavasti:

>TAULUKON PAIKKA>

Jos jonkin jäsenvaltion lisenssihakemukset eivät täytä pöytäkirjassa vahvistettuja kalastusmahdollisuuksia kokonaan, komissio voi ottaa huomioon jonkin toisen jäsenvaltion lisenssihakemukset.

3 artikla

Niiden jäsenvaltioiden, joiden alukset harjoittavat kalastusta tämän pöytäkirjan nojalla, on ilmoitettava kaikkien Madagaskarin kalastusvyöhykkeellä pyytämiensä kalakantojen saaliiden määrät komissiolle yhteisön kalastusalusten kolmansien maiden vesillä ja avomerellä pyytämän saaliin valvonnasta annetun neuvoston asetuksen (ETY) N:o 2847/93 soveltamista koskevien yksityiskohtaisten sääntöjen vahvistamisesta 14 päivänä maaliskuuta 2001 annetussa komission asetuksessa (EY) N:o 500/2001(4) säädettyjen yksityiskohtaisten sääntöjen mukaisesti.

4 artikla

Neuvoston puheenjohtajalla on oikeus nimetä henkilöt, joilla on valtuudet allekirjoittaa sopimus yhteisöä sitovasti.

5 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 17 päivänä joulukuuta 2001.

Neuvoston puolesta

Puheenjohtaja

A. Neyts-Uyttebroeck

(1) Lausunto annettu 25. lokakuuta 2001 (ei vielä julkaistu virallisessa lehdessä).

(2) EYVL L 73, 18.3.1986, s. 26.

(3) Pöytäkirjan tekstin osalta ks. EYVL L 296, 14.11.2001, s. 10.

(4) EYVL L 73, 15.3.2001, s. 8.

LIITE

MÄÄRÄYKSET EUROOPAN TALOUSYHTEISÖN JA MADAGASKARIN DEMOKRAATTISEN TASAVALLAN HALLITUKSEN VÄLISEN, MADAGASKARIN RANNIKON EDUSTALLA HARJOITETTAVASTA KALASTUKSESTA TEHDYN SOPIMUKSEN PERUSTEELLA KALASTAVIEN YHTEISÖN ALUSTEN SATELLIITTISEURANTAA KOSKEVIEN TIETOJEN VÄLITYSMENETELMÄN LAATIMISESTA

Ottaen huomioon, että Madagaskarin tasavalta on ottanut käyttöön kansalliseen laivastoonsa sovellettavan alusten seurantajärjestelmän (VMS), ja että sillä on aikomuksena laajentaa sitä syrjimättömyyden periaatetta noudattaen kaikkiin kalastusvyöhykkeellään kalastaviin aluksiin ja myös että kaikkialla, missä yhteisön alukset kalastavat, niihin sovelletaan jo yhteisön lainsäädännön mukaisesti satelliittiseurantaa 1 päivästä tammikuuta 2000 lähtien, on suositeltavaa, että lippujäsenvaltion ja Madagaskarin tasavallan viranomaiset suorittavat Euroopan talousyhteisön ja Madagaskarin demokraattisen tasavallan hallituksen välisen Madagaskarin rannikon edustalla harjoitettavasta kalastuksesta tehdyn sopimuksen, jäljempänä "sopimus", perusteella kalastavien alusten satelliittiseurannan seuraavin edellytyksin:

1) Madagaskarin viranomaiset ovat ilmoittaneet yhteisölle Madagaskarin kalastusvyöhykkeen koordinaatit (leveys- ja pituusasteet) satelliittiseurantaa varten (liite I).

Madagaskarin viranomaiset toimittavat nämä tiedot atk-muodossa WGS-84 datum -järjestelmän mukaisina desimaaliasteina;

2) sopimuspuolet vaihtavat X.25-osoitteita ja valvontakeskustensa välisissä atk-muotoisissa viesteissä käytettyjä määritelmiä koskevat tiedot 4 ja 6 kohdassa säädettyjen edellytysten mukaisesti. Näihin tietoihin kuuluu mahdollisuuksien rajoissa nimet, puhelin-, teleksi- ja faksinumerot ja sähköpostiosoitteet (Internet tai X.400), joita voidaan käyttää valvontakeskusten välisissä yleisissä viesteissä;

3) Aluksen maantieteellinen sijainti määritetään siten, että virheen on oltava alle 500 metriä ja luotettavuusvälin 99 prosenttia;

4) Kun sopimuksen perusteella kalastava alus, johon sovelletaan yhteisön lainsäädännön mukaisesti satelliittiseurantaa, tulee Madagaskarin tasavallan kalastusvyöhykkeelle, lippujäsenvaltion kalastuksen valvontakeskus ilmoittaa välittömästi sitä seuraavat sijaintiraportit Madagaskarin kalastuksen valvontakeskukselle vähintään kahden tunnin välein. Näitä viestejä pidetään sijaintiraportteina.

5) Edellä 4 kohdassa tarkoitetut viestit toimitetaan elektronisesti X.25-muodossa ilman mitään lisäprotokollaa. Nämä viestit toimitetaan reaaliajassa liitteessä II esitetyssä muodossa.

6) Jos kalastusalukselle asennettu seurantalaite ei toimi asianmukaisesti tai ei lainkaan, tämän aluksen päällikön on toimitettava ajoissa lippujäsenvaltion valvontakeskukselle 4 kohdassa säädetyt tiedot. Tällaisissa tapauksissa sijaintiraportti on lähetettävä 12 tunnin välein sinä aikana, jona alus on Madagaskarin tasavallan kalastusvyöhykkeellä. Lippujäsenvaltion valvontakeskus tai alus lähettää nämä viestit välittömästi Madagaskarin kalastuksen valvontakeskukselle. Viallinen laite on korjattava tai korvattava toisella heti kun alus päättää kalastusmatkansa tai viimeistään kuukauden määräajassa. Tämän määräajan jälkeen kyseinen alus ei saa tehdä uutta kalastusmatkaa ennen kuin laite on korjattu tai korvattu toisella.

7) Lippujäsenvaltion valvontakeskusten on seurattava alustensa liikkumista Madagaskarin vesillä kahden tunnin välein. Jos alusten seuranta ei tapahdu säädetyin edellytyksin, Madagaskarin kalastuksen valvontakeskukselle on ilmoitettava siitä välittömästi ja silloin on noudatettava 6 kohdassa säädettyä menettelyä.

8) Jos Madagaskarin kalastuksen valvontakeskus näyttää toteen, että lippujäsenvaltio ei toimita 4 kohdassa säädettyjä tietoja, siitä on ilmoitettava välittömästi toiselle sopimuspuolelle.

9) Tässä esitettyjen määräysten toiselle sopimuspuolelle toimitetut valvontaa koskevat tiedot on tarkoitettu yksinomaan Madagaskarin viranomaisten harjoittamaan sopimuksen perusteella kalastavan yhteisön laivaston valvontaan ja seurantaan. Näitä tietoja ei missään tapauksessa saa toimittaa muille osapuolille.

10) Sopimuspuolet sopivat tekevänsä kaiken tarvittavan 4 ja 6 kohdassa säädettyjen viestejä koskevien vaatimusten täyttämiseksi niin pian kuin mahdollista ja viimeistään kuuden kuukauden kuluessa tässä esitettyjen määräysten voimaantulosta.

11) Sopimuspuolet sopivat vaihtavansa pyynnöstä satelliittiseurannassa käytettäviä laitteita koskevia tietoja sen tarkistamiseksi, että kaikki laitteet ovat täysin yhteensopivia toisen sopimuspuolen laitteiden kanssa tässä esitettyjen määräysten noudattamiseksi.

12) Tässä esitettyjen määräysten tulkintaa tai soveltamista koskevat riidat edellyttävät sopimuksen 9 artiklassa määrätyn sekakomitean kuulemista.

Nämä määräykset tulevat voimaan 21 päivänä toukokuuta 2001.

Liitteen liite I

Madagaskarin kalastusvyöhykkeen koordinaatit (leveys- ja pituusasteet)

>TAULUKON PAIKKA>

Liitteen liite II

VMS-viestien välittäminen Madagaskarilla

SIJAINTIRAPORTTI

>TAULUKON PAIKKA>

Kirjainvalikoima: ISO 8859.1Tietojen välittämisessä käytetään seuraavaa rakennetta:

- viestin alku ilmoitetaan kaksoisvinoviivalla (//) ja kentän koodilla,

- kentän koodi ja tieto erotetaan vinoviivalla (/).

Valinnaiset tiedot lisätään tietueen alun ja lopun väliin.